નરોત્તમદાસભાઈના જતાં ઘરમાં એક ગંગાસ્વરૂપ લક્ષ્મીદાસભાઈનાં પત્ની હતાં જ, પણ બીજાં બે ગંગાસ્વરૂપાઓનો ઉમેરો થયો. એ કુલ ત્રણ. પણ ત્રણે ત્રણ સન્નારીઓએ પોતાનું વૈધવ્ય દિપાવ્યું. નરોત્તમદાસભાઈનાં બીજા લગ્નથી થયેલા સંતાનો એ ત્રણે ત્રણ સન્નારીઓને ‘મા’નું સંબોધન કરતાં. એમાં પણ અપરમા મણિમુક્તાબેન અને જન્મ આપનારી જનેતા એ બેમાંથી સગ્ગી મા કોણ એ ખુદ બાળકો સમજણા થયા પછી પણ જાણતાં નહોતાં. એક વાર દેવીદાસભાઈએ સ્કુલમાં કાંઈ ‘પરાક્રમ’ કરેલું તે શિક્ષકે હુકમ કરેલો કે ‘જા, તારી બાને બોલાવી લાવ. હમણાં એને સમજણ પાડું કે તમારો આ નબીરો કેવા કેવા તોફાન કરે છે?’